Die laaste twee maande was maar ‘n besige tydperk vir almal en ek dink baie is nogsteeds nie seker of hulle sit of staan nie. Die dat Robertson Rocks om die draai vir ons loer het ‘n paar van die knape besluit om solank die gees vroegtydig te begin. Klomp van die ouens kan ongelukkig nie die trip maak nie as gevolg van werksverpligtinge en omrede die wingerd manne binnekort in hulle besige seisoen inbeweeg, het almal besluit daar moet vir ‘n slag bietjie hard gebraai word.
Die eerste koues word gegooi en vinnig vinnig word daar gesellig verkeer. Een vir een trek die karre die jaarts in en aaai dit voel soos jare gelede wat die gevrete kennis maak. Die bakkievrag hout word plat gekloof met ‘n bleddy handbyltjie, maar na ‘n paar kragwoorde en harde knertse is al daai groot seuns middeldeur gekloof. Die sonnetjie doen sy ding lekker, maar die Eigevis brannas loop soos water.
Plaaskuier is maar net ‘n ander tipe kuier. Jy kan raas en breek nes jy wil en niemand weet van jou nie. Die wegbreek uit die stad is amper soos n refresh button vir jou siel en al die k*k en hare wat jou moer gekoer het die vorige week is by die agterdeur uit. ‘n Klein bosbou plantasie word gebrand en aai die brannas loop soos damwater – tog te lekker op die tong.